РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/260-16

23. новембар 2016. године

Б е о г р а д

ЗАПИСНИК

ПЕТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 14. НОВЕМБРА 2016. ГОДИНЕ

 Седница је почела у 13 часова и 30 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Радмило Костић, Јелена Мијатовић, Зоран Бојанић, Иван Манојловић, Томислав Љубеновић, Бранислав Михајловић и Владимир Маринковић.

 Седници су присуствовали заменици чланова Одбора: Станислава Јаношевић (заменик члана Одбора Драгомира Карића) и Наташа Ст. Јовановић (заменик члана Одбора Снежане Р. Петровић).

 Седници нису присуствовали чланови Одбора: Драгомир Карић, Снежана Р. Петровић, Новица Тончев, Дејан Николић, Иван Костић, Горица Гајић, Војислав Вујић и Здравко Станковић.

 На предлог председника, Одбор је већином гласова утврдио следећи

Д н е в н и р е д

1. Разматрање Предлога Радне групе Одбора за утврђивање испуњености

услова учесника јавног конкурса за избор члана Савета Комисије за заштиту конкуренције;

1. Утврђивање Листе кандидата за члана Савета Комисије за заштиту

конкуренције;

1. Разно.

 Пре разматрања утврђених тачака дневног реда, Одбор је већином гласова усвојио записнике Треће и Четврте седнице Одбора.

Прва тачка дневног реда - **Разматрање Предлога Радне групе Одбора**

**за утврђивање испуњености услова учесника јавног конкурса за избор члана Савета Комисије за заштиту конкуренције**

 Одбор је констатовао да је Радна група Одбора за утврђивање испуњености услова учесника јавног конкурса за избор члана Савета Комисије за заштиту конкуренције доставила Одбору Извештај са Предлогом закључка.

 Председник Одбора је обавестила да је Радна група, на седници одржаној 11. октобра 2016. године, прегледала оригиналну документацију добијену од стране учесника јавног конкурса и, на основу прегледане документације и обављеног разговора на седници Одбора са учесницима јавног конкурса, констатовала да су сви учесници благовремено доставили потпуну документацију и да испуњавају критеријуме и услове из Закона о заштити конкуренције и оглашеног јавног конкурса.

 Председник Радне групе је обавестила чланове Одбора да се Радна група одмах састала чим су били испуњени услови повлачењем пријаве од стране Жељка Матијевића, учесника јавног конкурса за избор члана Савета Комисије за заштиту конкуренције. Радна група је одлучила да сви учесници јавног конкурса испуњавају услове, без обзира што неки учесници имају услове за пензију кроз одређени кратак временски период.

 У дискусији су учествовали Снежана Б. Петровић и Александра Томић.

 Одбор је већином гласова усвојио Предлог закључка Радне групе, тако да гласи:

„На основу критеријума из Закона о заштити конкуренције („Службени гласник РС“, бр. 51/09 и 95/13), услова за избор из оглашеног јавног конкурса за избор члана Савета Комисије за заштиту конкуренције („Службени гласник РС“, број 66/16 од 2. августа 2016. године и дневни лист „Политика“ од 2. августа 2016. године), обављеног разговора са учесницима јавног конкурса, у складу са чланом 203. Пословника Народне скупштине („Службени гласник РС“, број 20/12-пречишћен текст) и поднете документације, Одбор за привреду, регионални развој, трговину, туризам и енергетику, на седници одржаној 14. новембра 2016. године, донео је

З А К Љ У Ч А К

 1. Сви учесници оглашеног јавног конкурса за избор члана Савета Комисије за заштиту конкуренције су благовремено поднели потпуну документацију и испуњавају критеријуме и услове из Закона о заштити конкуренције и оглашеног јавног конкурса.

О б р а з л о ж е њ е

 Одбор за привреду, регионални развој, трговину, туризам и енергетику, на трећој седници, одржаној 20.септембра 2016. године, је одлучио да образује Радну групу за утврђивање испуњености услова учесника јавног конкурса за избор члана Савета Комисије за заштиту конкуренције, у саставу Александра Томић, председник, Владимир Маринковић и Горица Гајић, чланови Радне групе. Задатак Радне групе је да прегледа оригиналну документацију добијену од стране учесника јавног конкурса и да, на основу прегледане документације и обављеног разговора на седници Одбора са учесницима јавног конкурса, утврди и предложи Одбору ко од учесника јавног конкурса испуњава критеријуме и услове из Закона о заштити конкуренције и оглашеног јавног конкурса.

 На седници Радне групе, одржаној 11. октобра 2016. године, чланови Радне групе су прегледали оригиналну документацију добијену од стране учесника јавног конкурса и, на основу прегледане документације и обављеног разговора на седници Одбора са учесницима јавног конкурса, констатовали да су сви учесници благовремено доставили потпуну документацију и да испуњавају критеријуме и услове из Закона о заштити конкуренције и оглашеног јавног конкурса.“

 Друга тачка дневног реда – **Утврђивање Листе кандидата за члана Савета Комисије за заштиту конкуренције**

 Одбор је утврдио Листу кандидата за члана Савета Комисије за заштиту конкуренције и поднео на разматрање и одлучивање Народној скупштини.

 Председник Одбора је подсетила чланове Одбора да Одбор, на основу члана 23. ст. 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12 - пречишћен текст), треба да утврди Листу кандидата за члана Савета Комисије за заштиту конкуренције, коју ће доставити Народној скупштини на разматрање и одлучивање. У саставу Савета, укључујући и председника Комисије, морају бити заступљени стручњаци из области права или економије, са најмање два представника. Народна скупштина је на седници одржаној 29. октобра 2014. године донела одлуке о избору председника и четири члана Савета Комисије за заштиту конкуренције (Службени гласник РС, број 117/14), на мандат од пет година. Председник Комисије је доц. др Милоје Обрадовић, а чланови Савета су др Вељко Милутиновић, Мирјана Мишковић Вукашиновић и Марко Обрадовић. Доц. др Милоје Обрадовић и Марко Обрадовић су стручњаци из области економије, а др Вељко Милутиновић и Мирјана Мишковић Вукашиновић су стручњаци из области права, тако да је тренутни састав Комисије такав да задовољава законски услов да су заступљени стручњаци из обе релевантне области са најмање два представника. На основу тога, кандидати за члана могу бити из обе релевантне области, па је потребно да се чланови Одбора појединачно изјасне о свих девет учесника јавног конкурса и утврди листа кандидата. С обзиром да листа кандидата може да садржи најмање исти, а највише двоструко већи број кандидата од броја који се бира, а да треба да се изабере један члан Савета Комисије за заштиту конкуренције, Одбор може да утврди Листу кандидата од једног или два кандидата, који добије/у највише гласова.

 У дискусији, народни посланици су истакли да су се по оглашеном јавном конкурсу пријавили квалитетни учесници и оценили да је Одбор имао озбиљан приступ приликом разговора са девет пријављених учесника по оглашеном јавном конкурсу, када су детаљно испитивани. Указано је да приликом одлучивања о избору кандидата за члана Савета Комисије за заштиту конкуренције треба имати у виду ограничења из Закона о заштити конкуренције о престанку мандата испуњењем услова за старосну пензију и да четири пријављена учесника по оглашеном јавном конкурсу у врло кратком периоду испуњавају тај услов, па их не треба предложити за кандидате. Дат је предлог да Одбор изабере једног кандидата и да тај кандидат буде Чедомир Радојчић. Истакнуто је да својим искуством, посебно у задњих десет година у раду Савета и Службе Комисије за заштиту конкуренције може да да пун допринос раду Комисије. Приликом разговора са члановима Одбора истакао је да се залаже за тимски рад и уску сарадњу са Одбором и Народном скупштином. Схватио је да сва решења и закључци који се односе на правне субјекте су одраз реалног живота и да ту мора да постоји одрђена равнотежа када су у питању одлуке Комисије. Пријављени учесници су показали да заштита конкуренције постаје саставни део свакодневног рада привредних субјеката на тржишту и да повећањем конкуренције на тржишту корист имају сви грађани Србије. Својим учешћем на тржишту грађани могу да бирају и та могућност избора подстиче одређене привредне актвности свих привредних субејката у друштву, на чему сви народни посланици као заступници грађана треба да инсистирају. Изнето је и да би на основу разговора са пријављеним учесницима јавног конкурса и два критеријума, теорије и праксе, требало дати предност тројици учесника јавног конкурса, проф. др Радовану Вукадиновићу, који је био у првом мандату председник Савета Комисије и има теорију и праксу, Чедомиру Радојчићу, који има велико искуство као ранији члан Савета Комисије и сада руководилац Сектора за утврђивање повреда конкуренције у Служби Комисије, и Петру Тројановићу, као бившем савезном министру у министарству надлежном за заштиту конкуренције. Дат је предлог да се од напред наведених учесника за кандидата изабере проф. др Радован Вукадиновић. Међутим, указано је и да проф. др Радован Вукадиновић ускоро испуњава услове за старосну пензију, па да не би било добро да Одбор дође поново у ситуацију да му за годину – две констатује престанак мандата и поново понавља целокупну процедуру за избор члана Савета Комисије. Треба изабрати кандидата који може да буде цео мандат члан Савета Комисије. Истакнуто је да се чланови Одбора морају изјаснити појединачно о свим учесницима јавног конкурса и да је то једини најисправнији, најкоректнији и најправичнији начин одлучивања.

 У дискусији су учествовали Снежана Б. Петровић, Александра Томић и Бранислав Михајловић.

 Одбор је констатовао да је за место члана Савета Комисије за заштиту конкуренције пријављено девет учесника јавног конкурса.

 Одбор је гласао појединачно о свим учесницима јавног конкурса који су конкурисали за место члана Савета Комисије за заштиту конкуренције, по азбучном реду.

 Приликом гласања за избор кандидата за члана Савета Комисије за заштиту конкуренције, Чедомир Радојчић је добио девет гласова „за“, проф. др Радован Вукадиновић и Петар Тројановић су добили један глас „за“, док остали учесници јавног конкурса нису добили ниједан глас „за“.

 Председник Одбора је констатовао да је, са девет гласова „за“, један „уздржан“ и један није гласао, учесник јавног конкурса Чедомир Радојчић једини добио потребан број гласова и да је изабран за кандидата за члана Савета Комисије за заштиту конкуренције.

 На основу члана 23. ст. 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12-пречишћен текст), Одбор за привреду, регионални развој, трговину, туризам и енергетику утврдио је Листу кандидата за члана Савета Комисије за заштиту конкуренције коју је поднео, са биографијом кандидата, Народној скупштини на разматрање и одлучивање, у следећем тексту:

 „На основу члана 23. ст. 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12-пречишћен текст), Одбор за привреду, регионални развој, трговину, туризам и енергетику је, у својству овлашћеног предлагача, на седници одржаној 14. новембра 2016. године одлучио да Народној скупштини поднесе

ЛИСТУ КАНДИДАТА

ЗА ЧЛАНА САВЕТА КОМИСИЈЕ ЗА ЗАШТИТУ КОНКУРЕНЦИЈЕ

 Утврђује се листа од једног кандидата за члана Савета Комисије за заштиту конкуренције. Кандидат за избор члана Савета Комисије за заштиту конкуренције, на период од пет година, је:

1. Чедомир Радојчић.

Образложење

 На основу члана 23. став 7. Закона о заштити конкуренције („Службени гласник РС“, бр 51/09 и 95/13), председник Народне скупштине Републике Србије огласио је јавни конкурс за избор члана Савета Комисије за заштиту конкуренције („Службени гласник РС“, број 66/16 од 2. августа 2016. године и дневни лист „Политика“ од 2. августа 2016. године).

 Председник Комисије за заштиту конкуренције и чланови Савета Комисије за заштиту конкуренције бирају се из реда угледних стручњака из области права и економије са најмање десет година релевантног радног, односно стручног искуства, који су остварили значајне и признате радове или праксу у релевантној области, нарочито у области заштите конкуренције и европског права, и који уживају углед објективне и непристрасне личности. У саставу Савета Комисије, укључујући и председника Комисије, морају бити заступљени стручњаци из обе релевантне области, са најмање два представника.

 На основу члана 23. Закона о заштити конкуренције председника Комисије и четири члана Савета Комисије бира и разрешава Народна скупштина на предлог надлежног одбора за послове трговине.

 Избор члана Савета Комисије врши се са листе кандидата која садржи најмање једног, а највише два кандидата.

 За члана Савета Комисије, на мандат од пет година, са могућношћу поновног избора, изабран је кандидат који добије највише гласова на листи.

 Члан Савета Комисије, у току трајања мандата у Комисији, не може да обавља другу јавну функцију или професионалну делатност, односно не може да се бави било којим јавним или приватним послом уз накнаду, укључујући пружање консултантских услуга и савета. Забрана се не односи на научну делатност, делатност наставника високошколске установе и послове у вези са стручним усавршавањем.

 Члан Савета Комисије не може бити члан органа политичких странака, нити може у јавности да заступа програм или ставове политичких странака.

 Члан Савета Комисије има статус функционера у смислу закона којим се уређује сукоб интереса при вршењу јавних функција и у тренутку ступања на дужност даје писмену изјаву да не постоје сметње за избор.

 На основу члана 203. Пословника Народне скупштине, Одбор за привреду, регионални развој, трговину, туризам и енергетику, на седници одржаној 20. септембра 2016. године, обавио је разговор са свим учесницима јавног конкурса за избор члана Савета Комисије за заштиту конкуренције. Одбор је констатовао да је поднето девет пријава по оглашеном јавном конкурсу за избор члана Савета Комисије за заштиту конкуренције.

 Одбор за привреду, регионални развој, трговину, туризам и енергетику је, на седници одржаној 14. новембра 2016. године, на основу критеријума утврђених Законом о заштити конкуренције, услова за избор из оглашеног јавног конкурса, поднете документације пријављених учесника и обављеног разговора са учесницима јавног конкурса, одлучио да напред наведени учесник јавног конкурса буде кандидат за члана Савета Комисије за заштиту конкуренције.“

 За представника предлагача на седници Народне скупштине одређена је Снежана Б. Петровић, председник Одбора.

 Трећа тачка дневног реда – **Разно**

Председник Одбора је обавестила да су члановима Одбора достављени Извештај о раду Министарства трговине, туризма и телекомуникација за период од 1. јула 2016. године до 30. септембра 2016. године и месечни извештаји Министарства привреде о стању поступка приватизације за период јун – септембар 2016. године, као и копије закључених уговора о продаји у посматраном периоду. Очекује се и тромесечна информација о раду Министарства привреде, па ће се информације о раду министарстава и месечни извештаји размотрити на једној од наредних седница Одбора.

Министар рударства и енергетике Александар Антић је доставио допис у вези одређивања два представника Одбора за привреду, регионални развој, трговину, туризам и енергетику у Комисији за спровођење поступка за избор кандидата за председника и чланове Савета Агенције за енергетику Републике Србије. Одлуком Народне скупштине Републике Србије, на седници одржаној 28. јула 2011. године, о избору председника и чланова Савета Агенције за енергетику Републике Србије, на период од пет година, за председника Савета је изабран Љубо Маћић, за чланове Савета Љиљана Хаџибабић, Дејан Стојановић, Предраг Макар и Горан Петковић. Одлука је донета на основу старог Закона о енергетици. Како је председнику и члановима Савета Агенције истекао мандат у јулу ове године, неопходно је да се покрену активности око избора председника и чланове Савета Агенције. Према одредбама члана 40. Закона о енергетици, председника и чланове Савета бира Народна скупштина, по основу јавног конкурса, кога расписује и спроводи Комисија за спровођење поступка за избор кандидата коју образује Влада на предлог Министарства. Потребно је да Одбор, на основу члана 40. Закона о енергетици и члана 54. Пословника, одреди два представника и о томе обавести Министарство рударства и енергетике, ради припреме за Владу предлога Решења о именовању Комисије за спровођење поступка за избор кандидата за председника и чланове Савета Агенције за енергетику Републике Србије. Комисија има пет чланова и чине је два представника надлежног одбора Народне скупштине и три истакнута стручњака са радним искуством у области енергетике преко 15 година. Законом је прописано да члан Комисије не може бити лице које је у радном односу у енергетском субјекту.

 На предлог народног посланика Радмила Костића, Одбор је, на основу члана 40. Закона о енергетици („Службени гласник РС“, број 145/14) и члана 54. Пословника Народне скупштине („Службени гласник РС“, број 20/12 – пречишћен текст), одлучио да Снежана Б. Петровић, председник Одбора, и др Александра Томић, заменик председника Одбора, буду представници Одбора у Комисији за спровођење поступка за избор кандидата за председника и чланове Савета Агенције за енергетику Републике Србије.

 Седница је закључена у 14,00 часова.

 Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК Снежана Б. Петровић |